*1. melléklet a 88/2015. (IV.29.) Kt. határozathoz*

**MÓR VÁROSI ÖNKORMÁNYZAT**

**2014-2019. ÉVEKRE SZÓLÓ**

**GAZDASÁGI PROGRAMJA**

**Pénzügyi és gazdasági feltételek**

A **Gazdasági Program** a város vezetői részére helyi szinten meghatározza mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok átfogó figyelembevételével az önkormányzat által nyújtandó kötelező és önként vállalt feladatok biztosítását, fejlesztését szabályozzák.

A teljesen átalakult jogszabályi környezet, a települési önkormányzatok helyének, szerepének újrafogalmazása, a járási hivatalok kialakítása, az oktatási terület átszervezése mind-mind olyan tényező, amely befolyásolták az elmúlt két év költségvetési pozícióit és hangsúlyosan kihatnak a következő évekre.

A kötelező feladat ellátáshoz kapcsolódó új központi finanszírozási rendszer bevezetése, a helyi szervezési intézkedések, továbbá az önkormányzatok adósságkonszolidációja 2014 év végére megteremtette a stabil és kiszámítható gazdasági környezett Mór város számára.

**A jelen gazdasági pozíciókat meghatározó folyamatok áttekintése**

2013. évtől az önkormányzati feladatellátás, ezzel együtt a finanszírozási rendszer is alapjaiban változott meg. A korábban az önkormányzatok által ellátott feladatok egy része az államhoz került. Ehhez igazodóan a feladatellátást szolgáló, eddig az önkormányzatoknak átengedett források nagyobb része, illetve egyéb, feladathoz szorosan nem kötődő támogatások tekintetében is megteremtésre került a feladatok és források telepítésének egységessége.

A változásokkal párhuzamosan, a megmaradó feladatok tekintetében a forrásszabályozás átalakítása sem maradhatott el. Új finanszírozási struktúra került kialakításra, mely elszakadt az eddigi jellemzően normatív támogatási rendszertől. E szempontból kiemelkedő szerepe van az ágazati feladatok újra meghatározásának, a kötelező önkormányzati feladatok és helyi közügyek szétválasztásának.

A feladatátrendeződés megjelent mind a közoktatásban, mind az egészségügyben, mind a szociális és az igazgatási ágazatban. Az önkormányzati szervek által ellátott államigazgatási feladatok struktúrája átalakult, a hatáskörök egy része a 2013. január 1-jétől létrejött járási kormányhivatalokhoz került. E módosítások célja az volt, hogy a korábbinál korszerűbb és hatékonyabb hatósági ügyintézés történjen, megszüntetve ezzel a korábban létező túlzottan bürokratikus, lassú és töredezett struktúrát. Az átrendeződés akkor nem zárult le, hiszen a szociális ágazatot még ez évben is érte változás.

A közoktatás új rendszere a feladatellátásban függetlenítette az oktatás színvonalát a települések pillanatnyi anyagi helyzetétől. A szakmai működtetés állami feladattá vált, az önkormányzatok kötelezettsége az üzemeltetési kiadások finanszírozására szűkült. A feladat államosítása az esélyegyenlőség megteremtése mellett alapot teremtett a méretgazdaságos feladatellátás kialakítására is.

Mór esetében a forrás felszabadulást három tényező alakította, egyrészt a közoktatási intézmények működtetéshez szükséges forrásigény nagymértékben alul maradt attól, amelyet az iskolák fenntartásakor volt kötelezettség, másrészt az óvodák finanszírozásának reformja, figyelembe veszi a színvonalas feladatellátás működési kereteit, amely által az állami támogatás 50-55 %-ról 79-82 %-ra emelkedett, valamint a kórház tekintetében nincs szerepvállalási kötelezettségünk.

Alapvető koncepcióként jelent meg továbbá az az elv, hogy a finanszírozási modellek átstrukturálásával megnyíljon a lehetőség a korábban az államadósságot újratermelő alrendszerek fenntartható működtetésére. Az önkormányzatok működéséhez kapcsolódó adósságspirál már kezelhetetlen mértékűvé puffadt, veszélyeztetve a kötelező feladatellátást. A gazdasági válság pedig tovább rontott a települések költségvetési helyzetén.

Az önkormányzatok adósságkonszolidációja, több lépésben történő végrehajtása 2014. február 28-al lezárult. A végeredmény a települések teljes körű adósságmentesítése.

A 2013. évtől az eddigi jövedelemkülönbség mérséklés helyett, az átalakított támogatási rendszer egésze, benne pedig elsősorban az általános támogatás segíti hozzá az önkormányzatokat az egyenlő esélyű feladatellátáshoz. Az általános támogatás lényege, hogy a települési önkormányzatok az új önkormányzati törvényben meghatározott, célzott támogatással nem támogatott feladataihoz kapcsolódóan a helyi adók beszámításával biztosít a központi költségvetés támogatást. Az új rendszer finom hangolása 2014 és 2015 években folytatódott, a hátrányos helyzetű térségek területi kiegyenlítésére, a beszámítási rendszer bővítésével.

A helyi adók - így az iparűzési adó - rendszerét a finanszírozás átalakítása nem érintette. Az ebből származó bevétel továbbra is teljes egészében az önkormányzatok saját bevétele maradt, és helyben járul hozzá a feladatokhoz.

Az elmúlt két év módosított előirányzatai szemléltetik azt, hogy az önkormányzatunk gazdasági feltételei milyen változásokon mentek keresztül a közigazgatási reform és stabilitási törvény tükrében.

A szerkezeti változások és térségi feladatátvétel miatt a működtetés költségvetési főösszege nominál értéken a torzító hatások miatt nem elemezhetők, azonban a működtetés és fejlesztési források arányának változása szembetűnő.

A 2014. évi évközi költségvetést érintő folyamatok és év végi zárási adatok már letisztult jövőképet biztosítanak forrás oldalról, hiszen a működtetés már biztonsággal tervezhető és a központi szerepvállalás a kötelező feladatellátásban már ismert. A költségvetési mérlegen belüli arányok változása rámutatnak arra, hogy Mór Város számára a gazdasági feltételek rendelkezésre állnak a város további lendületes infrastrukturális fejlődéséhez.

A 2015. évi eredeti költségvetés pedig reprezentatívan szemlélteti a város gazdasági erősségét a működési mérlegen keresztül, és látatja azt az eredményt, hogy a városban letelepedett adózók adóforintjának mekkora aránya vált és válik az értékteremtés eszközévé. Azonban rámutatnak az iparűzési adóbevétel meghatározó - kiszolgáltatott - szerepére is, ezen keresztül a döntéshozók felelősségére.

Az alábbiakban szemléltetjük Mór város gazdasági erősségét, az Önkormányzat adóbevételének meghatározó szerepét, a jövőnket befolyásoló gazdasági eredményeket.

A város gazdasági potenciáját mindenekelőtt a kiemelkedő mértékű és növekvő tendenciájú helyi iparűzési adó adja. A jövőt ezért rendkívüli mértékben befolyásolja, hogy milyen változások várhatók ezen adónem tekintetében. Az a veszély, hogy a teljes adóformát megszüntessék pillanatnyilag nem áll fent, lekerült a napirendről. Azonban a jövő stratégia céljainak meghatározásánál szem előtt kell tartani hangsúlyos szerepét, és a város jövedelemteremtő-képességét a mostani helyzetben is folyamatosan növelni kell, mert csak így tartható fenn az a fejlődési ütem, amit a városvezetés kitűzött célul.

A helyi iparűzési adó ügyintézés rugalmasabbá tétele és egyszerűsítése érdekében, illeszkedve a Polgármesteri Hivatal hosszú távú elképzeléseihez, megteremtjük ebben a ciklusban az elektronikus ügyintézés első lépését a helyi iparűzési adóban.

Törekedünk továbbá arra, hogy a helyi polgárok szélesebb rétegét érintő adófajták elektronikus ügyintézés is megvalósulhasson a ciklus alatt.

**A 2015. évi költségvetés előre mutatása**

A 2015. évi eredeti költségvetés fejlesztési támogatások és fejlesztési célú pénzmaradvány nélküli költségvetési főösszege 3 648 eFt, amelyből 3 033 eFt a működési kiadások finanszírozási igénye. A különbség mutat rá arra, hogy a tárgy évi saját bevételeinkből 615 mFt fejlesztési kiadások megvalósítását teszi lehetővé.

Visszatekintve az elmúlt két évre, hasonló tendencia figyelhető meg. A központi és helyi szervezési intézkedések „eredményhatása” jól nyomon követhető az elemzett 3 évben, és iránymutatás a jövőnk gazdálkodási kereteire, a reálisan kitűzhető célokra.

Az ez évi 2,7mdFt fejlesztési főösszeg a város életében az idén is látványos megújulást hoz, továbbá megfelelő nagyságrendű tartalékokkal rendelkezünk ahhoz, hogy az önerőt biztosítsunk későbbiekben kiírásra kerülő EU-s pályázatokhoz. A város fejlesztési tervének megvalósítása nagy mértékben függ a rendelkezésre álló forrásfelhasználások mikéntjétől, de fejlesztések prioritási sorrendjének kialakításánál célszerű az elérhető pályázatok figyelembevételével tervezni.

A Város jövőképe

Hosszú távon alapvetően a gazdaság helyi teljesítőképessége határozza meg a város pénzügyi helyzetét.

Önkormányzatunk törekszik arra, hogy ebben a ciklusban is támogassa a gazdaságfejlesztő beruházásokat, hiszen ezek értékeket teremtenek és megtérülnek az Önkormányzat számára is.

**Kiemelt fejlesztési ág**

Magyarország a számára 2014-2020 között elérhető uniós források felhasználását operatív programok keretében tervezi. Az EU2020 stratégiája a gazdaságfejlesztésre helyezi a hangsúlyt a Gazdaságfejlesztési és Innovációs Operatív Program (GINOP) keretében, melynek egyik legfontosabb célkitűzése Magyarország foglalkoztatási rátájának 75%-ra való emelése. Mór városa a korábbi városfejlesztési feladatok mellett a következő ciklusban a gazdaságfejlesztési feladatokra helyezi a hangsúlyt.

A gazdaságfejlesztés az Önkormányzat nem kötelezően ellátandó feladatai közé tartozik, de városunk fontos láncszeme az ország gazdaságának, így új feladatrendszerre kell átállnunk. Gazdaságunk alapja a járműipar, ehhez igazodó önkormányzati gazdaságfejlesztési politikát kell folytatni, területrendezési programunkat a gazdaság igényeihez kell igazítani. Településrendezési Tervünk módosításaival Önkormányzatunk már 2014-ben elindult ezen az úton.

A gazdaságfejlesztési programokban prioritásként és kiemelt fejlesztési ágként jelenik meg a ***Fejlett jármű- és egyéb gépipari technológiák*** fejlesztése. Mór városa autóipari erőcentrumként a Győr – Mór – Székesfehérvár - Kecskemét ipari tengely szerves része. Ehhez igazodóan a Gazdaságfejlesztési és Innovációs Operatív Program egyik fontos pillére a ***Kutatás, technológiai fejlesztés és innováció***, melynek végrehajtásához egyrészt új munkahelyeket kell teremteni, ezáltal a foglalkoztatást növelni, másrészt a munkát vállalni akarók képességeit kell fejleszteni. Ehhez támogatni kell a középfokú oktatásban a gazdaság igényeihez igazodó szakképzéseket, melyet önkormányzatunk az erre vonatkozó ösztöndíjrendszer bevezetésével kíván megvalósítani. Ezen programra készülve már megtettük a kezdeti lépéseket a helyi vállalkozásokkal történt kapcsolattartással és a munkaerő-hiány felmérésével.

Ahhoz, hogy Mór városának járműipari innovációs képessége megteremtődjön, vállalkozásainkkal és a Vértes Duna Járműipari Klaszter tagjaival együttműködve pályázati forrás igénybevételével egy ***képző-és innovációs központ megteremtését*** tűzzük ki célul. Ez területe lehet a duális szakképzés magas szintű megvalósításának, melynek keretében a tanulók a szakmai, elméleti ismereteiket a szakképző iskolákban sajátítják el, gyakorlati oktatásuk és munkavállalásuk pedig a helyi gazdálkodó szervezetnél biztosított. Logisztikai és járműipari szakképzés biztosítása érdekében felsőoktatási kapcsolódási pontként együttműködést kell kialakítani a Széchenyi István –és a Pannon Egyetemekkel.

Alapvető cél az oktatás színvonalának megőrzése, melynek egyik alapfeltétele az oktatás körülményeinek javítása, rendezett környezet megteremtése. Ezt a célt szolgálja a 2007-ben indult ***tízéves intézményfejlesztési program***unk, melynek keretein belül az oktatási rendszer legalsóbb szintjétől felfelé haladva megvalósultak közintézményeink energetikai hatékonyság fejlesztése.

A következő 7 éves EU-s időszakon belül a Környezeti és Energiahatékonysági Operatív Program (KEHOP) projektjei elsősorban az energia- és erőforrás hatékonyság növeléséhez járulnak hozzá, ugyanakkor áttételesen kedveznek a gazdasági növekedés elősegítéséhez is. Ezen időszak lefedi tízéves programunkat, melynek lezárása lehetne uniós forrás lehívásával a még felújításra váró közintézményeink - Táncsics Mihály Gimnázium, Pászti Miklós Alapfokú Művészeti Iskola - energiahatékonyságának fejlesztése.

Ez az új gazdaságfejlesztési célkitűzés a Kormányprogram prioritásként kezelt része is. Mór város életében a rendszerváltás idején ismert hasonló mértékű lépésváltásra van szükség, amely magas színvonalú feladatot ró az Önkormányzatra.

**Városfejlesztés és városüzemeltetés**

**Kommunális feladatok**

Mór Városi Önkormányzat Képviselő-testülete, mint a Közép-Duna Vidéke Hulladékgazdálkodási Vagyonkezelő és Közszolgáltató Részvénytársaság tagja a hulladékgazdálkodási rendszer fejlesztését az Rt. segítségével pályázati pénzek bevonásával valósítja meg.

**Köztemetők létesítése, bővítése, fenntartása**

**Kálvária- temető - Ravatalozó**

2015. első felében - a sikeres engedélyeztetést, közbeszereztetést követően - a kor követelményeinek mindenben megfelelő új ravatalozó és urnafal épül a Kálvária temetőben. A beruházás 2015 év augusztus végére elkészül.

Javasolt a Kálvária-temető park-és kertészeti tervének elkészíttetése, amely alapja lehet a temető fejlesztésével kapcsolatos tanulmánytervnek.

Temetőink, sírkertjeink rendezettségének megteremtése az alapvető cél, amelynek keretében felújítjuk a város életében jelentős, meghatározó szerepet betöltő személyek síremlékeit. Az új temető kataszter kiváló információs alapot nyújt a Kálvária temetőben és más temetőkben a meghatározó szerepet betöltő személyek síremlékeinek, történelmi személyiségek és katonasírok bemutatására, a temető ismertető anyagához, temetőkalauz készítéséhez, a temető bejáratánál elhelyezett térkép készítéséhez.

Elvégezzük a régi temető közlekedési útjainak szilárd burkolattal történő ellátását és kerítés rendszerének megépítését.

A Kálvária temetőben található szoborcsoport állaga az utóbbi években erősen leromlott, komoly felújításra szorul. A szoborcsoport restaurálására szerződést kötöttünk, a helyreállítás után indokolt lehet a szoborcsoportot körülvevő támfal megerősítése. Javasolt a Stációk restaulása is.

**Zöldterület-kezelés**

Több parkot, virágágyat és zöldterületet alakítunk ki. A közterületek fenntartásában érvényesítjük a rendszeresség, gondoskodás és takarékoskodás elvét. A sikeres utcafásítási „egy család egy fa” akció programot folytatjuk, a lakosság bevonásával szervezzük meg a növények kiültetését és gondozását.

Továbbra is gondoskodunk a szükséges fejlesztések végrehajtásáról és a nemzeti emlékhelyek és a város kiemelkedő személyiségeire ***emlékező táblák***, oszlopok és szobrok környezetének fenntartásáról.

A ***Szent Flórián szobor*** felújítását a Móri Karika szervezői támogatták. Önkormányzati forrás bevonásával a szobrot restauráljuk, az alapját és a kovácsoltvas kerítést felújítjuk.

A Mór Városi Önkormányzat Képviselő-testülete meghívásos pályázatot folytatott le annak érdekében, hogy egy méltó ***trianoni emlékmű*** jöhessen létre. Az emlékmű létrehozásának helyszíne jelenleg nem eldöntött, szükséges a szobor elhelyezésének lehetőségeit megvizsgálni.

A műfüves futballpálya kialakításával a ***futópálya*** sérült, ezért szükséges a pálya felújítása, illetve műfüves pálya mögötti zöldterület rendezése, füves pálya kialakítása.

Az Izraelita temető nagyon rossz állapotban van, kőkerítése összedől, a múlt emlékei elhalódnak lassan. Javasoljuk a temető összefogással történő megmentését.

Előkészítő anyag készült a város közterületein lévő kőkeresztjeinek megóvására, restaurálására, javítására. Feladatterv alapján megkezdjük a megvalósítást.

**Közlekedési feladatok**

A forgalombiztonsági beavatkozások keretében felmértük az igényeket és 2014. évben ezek alapján megkezdtük az ütemezett megvalósítást. A következő ciklusban további munkák elvégzésére teszünk javaslatot: autóbusz-megállóhely számára szabványos ***buszöböl építése a*** Deák Ferenc utca – vasútállomásra vezető út kereszteződésében és a Lear Kft. előtt és a Vértes áruház előtt. **G*yalogos átkelőhelyeket létesítenénk*** a Dózsa György utcában (patak mellett), a Kórház utcában és a Kodály utca - Deák F. utca csomópontban.

**Mór, út- és járdaépítés, felújítás**

A Magyar Közút Nonprofit Zrt.-vel együttműködve célunk, hogy a Deák Ferenc utca - ***81. számú*** fkl. út magasság korlátozással terhelt külön szintű ***csomópont***ja biztonságos, minden igényt kielégítő körforgalmú csomóponttá épülhessen át. Engedélyeztetése folyamatban van.

Szorgalmazzuk a 81. sz. főút négy nyomsávosításának szerepeltetését a 2013-2020 közötti időszakra vonatkozó országos főúthálózati fejlesztési programban.

Folytatjuk a 2006. évben megkezdett járdaprogramot, melynek keretében utcáról-utcára haladva cseréljük a régi, leromlott minőségű beton és betonlap ***járdáka***t. Szisztematikusan felújítjuk és átépítjük – legalább az utca egyik oldalán teljes hosszában - korszerű és esztétikus térkő burkolatra.

A körzetek igényeit évről-évre mérjük fel és határozzuk meg a felújítandó szakaszokat. 2015. évben is megtörtént az igények felmérése, a munkákat ütemezetten szándékozunk elvégeztetni a következő ciklusban is, évekre lebontva.

Terveink között szerepel a belvárost érintő parkolók bővítése. Az aszfaltburkolatos utak felújítása előtt felmérjük az ott található közművek állapotát, kiépítettségük az elkövetkező években nem fogja igényelni az új burkolat felbontását. Ahol szükséges, ott kezdeményezzük a közműszolgáltatónál a szükséges megelőző munkák elvégzését.

A Vértes utca - Deák utca sarkán lévő üzletsori parkolók és bejárat kialakítására is sor kerül.

A Mór Városi Önkormányzat gondos gazdaként segítve a szőlőtermelők munkáját, folyamatosan újítja fel a ***külterületi és a szőlőkbe vezető utakat***. A korszerű technológiával megépített utak biztosítják a szőlőskertek mindenkori jó közlekedését.

A városban található és látogatható boros pincék utcái gyakorlatilag nem látogathatók összefüggően, mert a ***Hársfa és Ezerjó utca*** csak komoly kerülő árán köthető össze annak ellenére, hogy távolságuk alig pár 100m. Ez az ***összekötés*** a Kapucinus udvaron keresztül lenne elképzelhető, amely elképzelést már a szabályozási terv is tartalmaz. Az egyházzal – mint tulajdonossal – az egyeztetéseket megkezdtük.

**Helyi tömegközlekedés**

2015. január 1-től megszűnt az Alba Volán Zrt., a cég beolvadt a KNYKK Középnyugat-magyarországi Közlekedési Központ Zrt-be, amely a Volán társaságok általános jogutódjaként látja el személyszállítási szolgáltatásait.

Európai Uniós forrás bevonásával megépül a városi központi autóbusz pályaudvar. A KNYKK Zrt.-vel együtt tovább javítjuk a helyi közlekedési feltételeket, újabb autóbuszöblök, várók építésével és a járatok sűrítésével.

**Helyi vízgazdálkodás (települési vízellátás, csatornázás, vízrendezés és vízkár-elhárítás)**

Tanulmánytervet készíttettünk ***Mór belterületi csapadékvíz-rendezésére***. 2015. évben megkezdenénk a tanulmány által feltárt problémás helyeken a beavatkozásokat.

Pályázati forrás bevonásával folytatjuk a városi ***főgyűjtő és mellékági vízfolyások felújítását***, ezzel biztosítjuk a kapcsolódó területek vízrendezési lehetőségeit. Mór város dombvidéki fekvése miatt sokhelyütt gondot okoz az egyre gyakrabban előforduló nagy intenzitású csapadék levezetése.

A csapadékvíz elvezető rendszer több utcában is érint magáningatlant. Képviselő-testületi döntés nyomán lehetőségünk van az egész várost átfogó vizsgálat és tanulmányterv készítésére. A tanulmányterv rámutat a legkritikusabb helyszínekre és megoldási javaslatokat is fog tartalmazni ezek megoldására. Ez alapján ütemezet felújításokkal és átalakításokkal oldjuk meg a csapadék biztonságos elvezetését a befogadókig.

A megyei fejlesztési források megnyílásával a városüzemeltetés kiemelt szakterülete lesz a csapadékelvezetés és belvízrendezés, melyet a főgyűjtők karba helyezésével kezdünk el. A 2014-2020-as EU-s fejlesztési ciklushoz igazodva amennyiben ilyen céllal jelenik meg pályázat, úgy a rendelkezésre álló keretet pályázati forrás igénylésével önrészként kívánjuk felhasználni.

2015 évben megkezdődött a ***Látó hegyi tavak kotrása*** az önkormányzat támogatásával.

**Területfejlesztés, a környezet- és természetvédelem feladatai**

2018. december 31.-ig új településrendezési tervet megalapozó koncepció elkészítése szükséges ***Mór Város Települési Tervének felülvizsgálatával***. Az Integrált településfejlesztési Stratégia előkészítés alatt van.

A téli hó eltakarítás és síkosság-mentesítés terén a környezetvédelem elsődlegességét szemmel tartva csökkentjük a kiszórt só mennyiségét a belváros új térköves járdáin.

Környezeti terhelés csökkentésével a kiültetett növények és megőrzésre érdemes sorfáink hosszabb élettartamát garantáljuk.

Energetikai fejlesztésekkel biztosítjuk a távhőszolgáltatás gazdaságosságát, az egyre növekvő fűtési költségek megfizethetősége érdekében. Egyik iránya az épületek elektromos ellátása megújuló - napelemes rendszer - energiaforrással, valamint a használati melegvíz rendszerek felújítása és a közvilágítás folyamatos megújítása LED technológiával.

**Babos-kút környezetének rendezése**

A ***Babos-kút környezetének rendezésére*** önkormányzatunk 2010-ben elkészíttette a terület zöldfelület-felújítására vonatkozó tervét, mely alapján 2015 évben megkezdődött a több ütemből álló megvalósítás: növényzet teljes megújítása, szükséges berendezési tárgyak (padok, hulladékgyűjtők, pergolák, stb.) elhelyezése - 8 éven aluliak és felüliek játszóhelyével, streetball-, és gördeszka pályákkal, gyepes labdázó réttel, kutyafuttatóval töltődik meg a jelenlegi „sivár”, lakótelepi zöldfelület.

**Veszélyes hulladékok kezelése és ártalmatlanítása, élő vizek védelme, helyi jelentőségű természeti értékek védelme**

Mór a „Bio-és megújuló energiafelhasználás startmunka mintaprogram támogatása” keretében elnyert forrásból biztosította a Zrínyi utca 36. szám alatt található kazánház és aprítéktároló megépítését. Az új kazánok elsősorban az Önkormányzat kezelésében lévő parkok, intézmények területén keletkező faaprítékok felhasználásával, üzemeltett kazánokkal biztosítják az irodák fűtését.

**Helyi tűzvédelem (tűzoltás, műszaki mentés)**

A 2014-2020 közötti 7 éves uniós program keretében pályázati forrás elnyerése esetén a Tűzoltóság megfelelő elhelyezésének biztosítása szükséges a város közlekedési szerkezetéhez igazodóan.

Továbbra is segítjük és az éves költségvetés lehetőségeinek függvényében támogatjuk a ***Móri Önkéntes Tűzoltóság mentő tűzvédelmi feladatainak ellátását***, elsősorban fejlesztések területén, a szükséges pályázati önrészek előteremtésében.

**Közbiztonság helyi feladatai**

Az elkövetkező időszakban tovább folytatjuk a térfigyelő kamera ***hálózat építését*** annak érdekében, hogy az összes városba vezető út belépő szakasza ellenőrizhető legyen.

A vagyon elleni bűncselekmények, a betöréses lopások visszaszorítása és megelőzése érdekében a 28/2014 BM rendelet alapján Mór Városi Önkormányzat 2014.04.23-án pályázatot nyújtott be a város kamerarendszerének fejlesztésére.

A város részére 2014 decemberében 8 millió Ft támogatást ítéltek meg, a beruházást 2015 évben a szerződés szerint kell megvalósítani.

**Közvilágítás**

Célunk a meglévő közvilágítási rendszer energiatakarékos programjának teljes végrehajtása valamint a zártkertek villamos-energiával történő ellátásának folytatása.

**Velegi úti iparterület közvilágítás bővítése**

A ***Velegi úti iparterület É-i és D-i oldalán*** is egyre több, fejlődő üzem telephelye található. A dolgozók egy része gyalogosan közelíti meg a munkahelyét.

A területen jelenleg kiépített ***közvilágítás*** nincs, az üzemek falára szerelt reflektorokkal oldják meg a balesetmentes közlekedést. 2008. évben elkészíttettük a teljes iparterület közvilágítási terveit. A terveket felülvizsgáltattuk, és LED technológiát használva 2015. évben elkezdjük az ütemezett megvalósítást.

**Városi lámpahely bővítés**

A ***Kórház utcai lámpatesteket*** a szolgáltatóval együttműködve korszerű LED lámpákra cseréljük.

**Lakás- és helyiséggazdálkodás**

Megjelent az ***Otthon Melege Program*** társasház-felújítási alprogramjának pályázati kiírása. Ösztönözzük a panelprogram folytatását a város költségvállalásával, továbbra is támogatásban részesítjük a családi házak energetikai felújítását is.

Önkormányzati támogatással ***lakótelkeket kívánunk kialakítani,*** mellyel segítjük a fiatalok otthonteremtését, ezzel erősítve városunk népességmegtartó képességét. A Szabályozási Terv a város területének több helyén biztosít teret az ilyen jellegű fejlesztésnek.

A megkezdett program során egyértelművé vált, hogy a lakosság hathatós és támogató közreműködése nélkül az önkormányzat csak igen jelentős anyagi ráfordításokkal tud építési telkeket kialakítani. Erre való tekintettel változtatni szükséges a fejlesztési stratégián.

A belváros tereinek, épületeinek felújításával egy időben a Pincesoron és kiemelten a helyi védelem alatt lévő utcák műemléki épületeinek, illetve helyi védettség alatt lévő épületek, pincék felújítását is szorgalmazzuk, és anyagilag támogatjuk. Pályázati úton forrás biztosításával tovább segítjük az építészeti emlékek megőrzését.

A GYEMSZI-től megigényeltük az egykori véradó épületet. Amennyiben kérelmünket jóváhagyják, megkezdődhet az épület felújítása és akadálymentesítése, amelyet követően ***védőnői szolgálat és gyermekorvosi rendelők*** kapnának helyet az épületben.

A ***Petőfi Sándor Általános Iskola új épületszárnyának*** engedélyezési tervei elkészültek, megfelelő pályázati lehetőség és támogatás elnyerése esetén az iskola építése megkezdhető.

Támogatjuk az EU 2014-2020-as ciklushoz igazodva egy magántőke bevonással megépítendő ***nappali foglalkoztató központot fogyatékkal élőknek.***

Mór Városi Önkormányzat tulajdonában lévő bérlakások üzemeltetését a Mórhő Kft. végzi. A megüresedett lakások ismételt bérbeadásához szükséges helyreállításait, felújításait a bérleményüzemeltető ütemezi és a Bizottság jóváhagyását követően végezteti el.

A 2006-ban kezdődött 10 éves intézmény-felújítási programunkat a következő ciklusban is folytatjuk. 2014. év őszén az intézményvezetők megküldték a felújítási igényeiket a hivatal részére. Intézményi épületek ***kisösszegű felújítása és akadálymentesítése*** a biztonságos működtetés és az ÁNTSZ előírások figyelembe vételével történik.

A komposztáló telep megvalósulása elmaradt, ezért az Önkormányzat felvásárolná a telephez kapcsolódó földterület nem önkormányzati tulajdonrészeit későbbi önkormányzati és városüzemeltetési hasznosítás céljából.

**Kiemelt fejlesztések**

Tudatos városfejlesztési programunk folytatásaként az elkövetkezendő öt évben igazodunk az Európai Unió hétéves költségvetésének magyarországi fejlesztési koncepciójához, amely a gazdaságfejlesztést helyezi előtérbe.

**Belvárosi Kereskedelmi-és Szolgáltató Központ - *EzerjóKert Termelői Piac-és Vásártér***

Fejlesztési koncepciója már korábban elkészült, a Mór Városi Önkormányzat 86/2011. (III.30.) Kt. határozat alapján, melyet helyi termelők bevonásával az EU 2014-2020-as 7 éves fejlesztési időszakában valósítunk meg.

Az Önkormányzat a 238/2013. (IX.25) Kt. határozatában kezdeményezte a településrendezési eszközök felülvizsgálatát annak érdekében, hogy a piacterület és környékére vonatkozó, a tanulmánytervben szereplő „Kereskedelmi központ” terület-felhasználás keretein belül megfogalmazott fejlesztések a területen megvalósíthatók legyenek.

A helyi termelői vásár-, piac- és közösségi térnek készül Mór központjában szabadterületen egy termelői vásárcsarnokban. Előkészítettük és a megvalósítás szakaszába visszük a jelenlegi piactér helyreállítását, amely felöleli egy ***kereskedelmi-szolgáltató központ komplex fejlesztését.*** A kiemelt növekedési potenciállal rendelkező ágazatok és térségek versenyképességének fejlesztése és a gazdasági növekedés ösztönzése miatt a móri Városháza környezetében található piactér területének rekonstrukciója több ütemben valósulna meg várhatóan a 2014-2019 közötti időszakban. Az I. ütem megkezdését 2016 év végére időzítjük.

A képviselő-testület által elfogadott terv egy ***városi vásárcsarnok*** elhelyezését, valamint egy városközponthoz méltó utcakép, ***többfunkciós városi tér létrehozását tűzte ki célul***, amelyben a lakosság többféle lehetőséggel tud élni. A terv alapján a városközpont parkolási nehézségei is megoldódnának a szintalatti parkolók megépítésével. Terveink között szerepel a ***kereskedelmi-szolgáltató központ*** részeként a Mór Városi Pince kialakítása. A beruházást EU-s pályázati forrás kiegészítéssel kívánjuk megvalósítani. Amennyiben a pályázat sikeresen zárul, végre megkezdődhet Mór városában egy a város rangjához méltó, valóban működő, és városi funkciókat ellátó igazi településközpont, városközpont létrehozása, megépítése.

**Posta fejlesztése**

Hosszadalmas tárgyalások sorával megkezdődött a ***Posta fejlesztése***. Az egyeztetések során felmérésre került az átépítendő postahivatal létrehozásához szükséges műszaki feltételrendszer, és részben önkormányzati szakmai támogatással a szolgáltató anyagi forrásainak felhasználásával tanulmányterv készült egy korszerű postahivatal létrehozására.

A Magyar Posta Zrt. Móron egy európai mértékkel mérve is korszerű, minden uniós előírásnak megfelelő, lifttel felszerelt intézményt kíván létrehozni.

Önkormányzati beruházásként két ütemben megvalósul az úgynevezett ügyviteli épület akadálymentesítése. Az elkészült tanulmánytervek a postabővítés helyeként a jelenlegi Kapucinus téri épületegyüttest veszik igénybe. A beruházás 2015 év július végére elkészül. Az első ütemben az épület környezete (mozgáskorlátozott parkoló), annak főbejárata (rámpaépítés a Szent István tér felőli főbejáratnál), földszint része (liftszerkezet indítóaknájának kialakítása, akadálymentesített WC kialakítása) kerül akadálymentesítésre.

**Önkormányzati Gazdasági Társaság létrehozása – Mór Holding**

A Móri Polgármesteri Hivatal áttekintette a városüzemeltetéssel kapcsolatos feladatok ellátásának rendjét. Önkormányzatunk jelenleg túlnyomó többségben vállalkozásokkal végezteti el városüzemeltetési feladatait, melyek természetesen anyagi haszonra törekedve látják el ezeket a feladatokat, ellenőrzésük meglehetősen bonyolult és nehézkes. Megállapításra került, hogy célszerűnek látszik a városi közszolgáltatások saját kézbe vonása egy új, önkormányzat által alapított 100%-os önkormányzati tulajdonú gazdasági társaságon keresztül, amely több ütemben mintegy három év alatt épülne fel teljes egészében.

**Iparfejlesztés**

Az Ipari Park továbbfejlesztése, bővítése érdekében 2015-ben megkezdődtek az Ény-i iparterület rendezési terv szerinti ***tartalékterületei megvásárlásának*** előkészítése. Az Iparterület-bővítéssel és a meglévő iparterületeken az infrastrukturális igények kielégítésével, az utak felújításával és a közművek fejlesztésével segítjük a vállalkozások versenyképességének megőrzését.

Tekintettel arra, hogy ezek jelentős fejlesztések, és igen komoly munkahelyteremtő beruházásnak minősülnek, ezért ezeket feltétlenül támogatni szükséges.

Az autóipari tevékenység Magyarországi élénkülését követően több, jelenleg is dolgozó nagyvállalat kezdett fejlesztési tevékenységbe.

A Velegi úti iparterület déli, délnyugati részén a rendezési tervi eszközök belterületbe vonást követő iparterületi fejlesztést határoztak el. Az érintett ingatlanok fejlesztése településrendezési szerződés megkötésével szakmai támogatás és jogi segítség nyújtásával támogatandó.

A terület belterületi részén jelenleg is működő és fejlődő gazdasági vállalkozások támogatása során jelenleg is folyamatban van a településrendezési eszközök felülvizsgálata annak érdekében, hogy azok a meglévő telephelyeiken tovább fejleszthessenek.

**Autóbusz pályaudvar rekonstrukció**

A Mór Városi Önkormányzat pályázatot nyújtott be a KDOP-4.2.3-11 „Közösségi közlekedés fejlesztésére" című konstrukcióra, a pályázat támogatásáról 2014.01.07-én értesült, a Támogatási Szerződés-kötés 2014. március 20-án aláírásra került. A sikeres közbeszerzési eljárást követően 2014.12.19-én a munkaterületet – a régi mentőállomás melletti területet - a kivitelező birtokba vette, és a beruházást szerződés alapján várhatóan 2015.05.30-ig befejezi. Az új autóbusz-állomáson kerékpártároló és kerékpár-kölcsönző kialakítására is sor kerül.

A jelenlegi autóbusz-állomás területének rekultivációját a ciklus elején megkezdtük. Buszöblök kialakításával és a zöldfelületek növelésével új közösségi funkciót kap majd.

**Kerékpárút**

Régi igény már a környék borturizmusának fejlődését elősegítő Mór-Csókakő Kerékpárút kiépítése. Az engedélyezési tervek elkészültek, a kiviteli tervek elkészülte után a ciklus folyamán a megépítésre várhatóan sor kerül.

A Mór-Pusztavám vasútvonal megszüntetésére vonatkozó intézkedéseket elkezdtük, a vasút nyomvonalán kerékpárutat kívánunk építeni. Ez az útszakasz az új autóbusz-pályaudvar mögött halad el.

Ez az útvonal része lehet egy Székesfehérvár-Iszkaszentgyörgy – Kincsesbánya – Fehérvárcsurgó – Bodajk – Mór – Csókakő –Csákberény - Zámoly- Székesfehérvár 60 km hosszú, Székesfehérvár - Bakony - Vértes- Székesfehérvár turista kerékpárútnak. A felszámolandó vasút nyomvonala lehetőséget ad egy pusztavámi és balinkai oldalág megvalósítására, ami szintén jelentős turisztikai beruházás lehet.

**Fotovoltaikus rendszer kialakítása**

Mór Városi Önkormányzat 2014 őszén évben pályázatot nyújtott be a Pitypang Óvoda napelemes korszerűsítésére a KEOP-4.10.0/F konstrukcióban. 2015 januárjában értesültünk a pályázati támogatásról, amely a 2015. évi költségvetésbe betervezésre került. A beruházás befejezésének határideje 2015.05.30.

**Épületenergetikai fejlesztések megújuló energiaforrás hasznosítással**

Mór Városi Önkormányzat pályázatot nyújtott be a KEOP-5.5.0/B „Épületenergetikai fejlesztések megújuló energiaforrás hasznosítással kombinálva" című konstrukcióra. A beruházás 4 intézmény felújítását illetve energetikai korszerűsítését foglalja magába, valamint a Napsugár Óvoda tornaszobával való bővítését. A pályázat megvalósítása a sikeres közbeszerzést követően 2015. 01. 22-én megkezdődött, amelynek befejezési határideje 2015.05.30. A projekt megvalósításához szükséges költségek betervezésre kerültek a költségvetésbe. A megújuló energiaforrások jelentős megtakarítást eredményeznek az önkormányzati intézményekben.

A pályázati konstrukcióban megvalósított beruházások mellett az Önkormányzat saját erőből is végez épületenergetikai fejlesztéseket. 2015. évben elkészül az Erzsébet-téri Művelődési Ház hőszigetelése és a ciklus folyamán további intézményeink hőszigetelése is terveink között szerepel, mint például a Hajléktalanok Átmeneti Szállása és a felsődobosi Művelődési Ház.

**Lamberg – kastély turisztikai célú fejlesztése**

A KDOP-2.1.1/B-12 konstrukciójú pályázat a tartaléklistáról 2014 évben a támogatottak listájára került, és a Támogatási Szerződést 2014.06.06-án aláírták. A kivitelezés befejezési határideje 2015.05.30.

A pályázat keretében megújul az állandó tárlatok többsége. Modern eszközök segítségével az érdeklődők számára közelibbé, élménygazdagabbá válhat a kastélybeli látogatás.

Sor kerül egy helyiség falfestményeinek feltárására, helyreállítására is, a kastélyparkban egy sváb ház kerül kialakításra, ahol a betelepített németajkú lakosság életébe bepillantást engedő bútorok és használati eszközök gyűjteménye kap helyet.  2015 második felében egy minden szempontból megújult kialakításnak köszönhetően több élményt adó, tartalmasabb időtöltést kínál a Lamberg-kastély.

A kastély teljes renoválása érdekében kutatjuk annak lehetőségét, hogy a ciklus folyamán pályázati források bevonásával hogyan tudjuk a megkezdett fejlesztést folytatni.

**Vidékfejlesztés**

**Szőlészet- Borászat**

A város ipari szektorának túlsúlya mellett egyre növekvő teljesítménnyel teszi le névjegyét a mezőgazdasági szakágazat. Az ipari termelés mellett jelentős erőt képvisel a történelmi borvidék teljesítménye az egyre fejlődő Bakony-Vértes turisztikai lehetőségek kihasználásával. A szőlőtermesztés és a borkészítés jelentős foglalkoztatottságot biztosít. Célkitűzésünk a Mór Városi Önkormányzat támogatásával a Móri Borvidék termelőinek integrációjával megvalósuló feldolgozás és piacra jutás. Ezen célt szolgálták a korábban korszerű technológiával felújított szőlőskerti utak. A közlekedési infrastruktúra kiépítésében továbbra is partner lesz Önkormányzatunk.

**Egészségügyi alap- és szakellátás**

* A területi védőnői ellátásról szóló 49/2004. (V.21.) ESzCsM rendelet a területi védőnői ellátással összefüggő tanácsadó alapfelszereltsége Védőnői Szolgálatunkon megfelelően biztosított, így az eszközök elhasználódásának folyamatos cseréjével kell a szinten tartást biztosítani. A Védőnői Szolgálat és az Iskola-egészségügyi Szolgálat a Nefelejcs Bölcsőde épületében van elhelyezve, a bölcsőde későbbi bővítésével a Védőnői Szolgálatot új épületben, vagy épületrészben kell elhelyezni.
* Az iskola-egészségügyi ellátásról szóló 26/1997.(IX.31.) NM rendelet határozza meg az iskolaorvosi rendelő minimális alapfelszereltségét, mely alapján megállapítható, hogy a feltételek biztosítottak, de az elhasználódott eszközök cseréjét itt is biztosítani szükséges.
* Az egészségügyi szolgáltatások nyújtásához szükséges szakmai minimumfeltételekről szóló 60/2003. (X.20.) ESzCsM rendeletben meghatározott szakmai minimum feltételnek megfelelő körülményei a felnőtt háziorvosi szolgálatok esetében a Móron működő szakrendelő korszerűsítésével, átalakításával megvalósult, a továbbiakban ennek megfelelő szinten tartásáról kell gondoskodni.
* Az egészségügyi szolgáltatások nyújtásához szükséges szakmai minimumfeltételekről szóló 60/2003. (X.20.) ESzCsM rendeletben meghatározott szakmai minimum feltételnek megfelelő körülmények a házi gyermekorvosi szolgálatok esetében is megvalósításra váró feladat.

**Alapfokú nevelés-oktatás**

* 2013. január 1-től a járási tankerület látja el az illetékességi területén működő általános iskolák, alapfokú művészeti iskolák és gimnáziumok fenntartásával kapcsolatos feladatokat. Ettől függetlenül továbbra is a város alapvető célja támogatni a nevelés-oktatás színvonalának megőrzését, az esélyegyenlőség biztosítását, valamint azt, hogy a tehetség, a szorgalom és a tudás legyen a diákok érvényesülésének alapja. Az állam által fenntartott helyi alapfokú iskolák működtetése továbbra is önkormányzati feladat, az elkövetkező években is figyelembe kell venni és ütemezetten folytatni szükséges a tervezett felújítási programokat.
* A havonta összehívásra kerülő összevont intézményvezetői értekezletet - melyen a helyi KLIK igazgatója is részt vesz - a továbbiakban is célszerű fenntartani.
* Öt évre szóló együttműködési megállapodás került aláírásra önkormányzatunk és a Rk. Általános Iskola fenntartójával, a Székesfehérvári Egyházmegyével.
* Az óvodáinkban sajnálatos módon egyre több a magatartás-zavaros, agresszív, valamint sajátos nevelési igényű gyermekek száma. A szakszerű nevelésük érdekében az intézmények és a terület speciális szakembereinek bevonásával az érintett gyermekek fejlesztéséről és integrálásáról az elkövetkező években is gondoskodni kell.
* Továbbra is szükséges biztosítani intézményi étkezés jó minőségét. A közétkeztetésre vonatkozó táplálkozás-egészségügyi előírásokról szóló 37/2014. (IV.30.) EMMI rendelet 2015. január 1-jétől hatályos, ezt szem előtt tartva kell az elkövetkezendő időszakban megtervezni a gyermekek, a tanulók egészséges táplálkozásra történő nevelését.
* Az óvodákban az iskolatej program fontos, ezért fenntartása az elkövetkező években is szükséges és indokolt.
* Támogatni kell a középfokú oktatásban a gazdaság igényeihez igazodó képzéseket, melyet önkormányzatunk az erre vonatkozó ösztöndíjrendszer bevezetésével kíván megvalósítani.
* A felsőoktatásban tanuló hallgatók önkormányzati ösztöndíjrendszerének – a helyi Felsőoktatási Önkormányzati Ösztöndíj, valamint a Bursa Hungarica Felsőoktatási Ösztöndíj - hosszútávra szóló fenntartása ösztönzi a fiatalokat céljaik elérésében.

**Közművelődés**

* Városunk zenei-, tánc-, és képzőművészeti élete mind a megyében, mind az országhatáron belül és országhatáron kívül is méltán elismert, melynek ékes példája a számtalan helyi, hazai és külföldi vendégszereplése művészeti csoportjainknak.
* Német nemzetiségi hagyományaink ápolása művészeti, kulturális életünknek fontos, kiemelt területe. 2015. évtől - hagyományteremtő szándékkal - november első hétvégéjén megrendezésre kerül a „Móri Márton-napi Libanapok”.
* Városunk civil szervezetei számára értékes művészeti tér került kialakításra a mozi épületének felújításával, melyet az elkövetkezendő években - a költségvetés függvényvényében - folyamatosan fejleszteni szükséges.
* A Móri Bornapok és a hozzá kapcsolódó művészeti fesztivál egyre népszerűbb a helyi és a Mórra látogató közönség köreiben, így fő célkitűzés a fesztivál magas színvonalának megőrzése.
* Mór városközpontjának rehabilitációja című pályázat keretében magvalósított rendezvények 2014. évtől nagy sikert aratnak a móri és a környékbeli települések lakosai, illetve az idelátogatók körében. A rendezvények egy része civil szervezetek közreműködésével, valamint a Lamberg- kastély Kulturális Központ megrendezésével kerülnek megvalósításra. A pályázat megvalósításának 5 évig fenntartási kötelezettsége van.

**Civil szervezetek**

* Civil szervezeteink tenni akarását, ötletgazdagságát kamatoztatni kell a város fejlődése érdekében. Szerepük a közösség-teremtésben, szociális és kulturális területen továbbra is nélkülözhetetlen.
* Elkülönített pályázati alap segíti a városi civil szervezetek működését és a valós teljesítményen alapuló programjaikat.

**Sport, egészségmegőrzés**

* A sportolók számíthatnak a város támogatására, amelynek mértéke az éves költségvetési keret függvényében kerül meghatározásra.
* Az elkövetkezendő évek egyik célkitűzése lehet egy sport tagozatos óvoda kialakítása a meglévő intézményhálózatunk keretein belül.
* Fontos megteremteni az alapjait egy tömegsport bázisnak, ahol mindenki mozoghat az egészségének megőrzése érdekében. Ennek fontos elemei a városi óvodai és iskolai sportnapok, az „Ezerjó Félmaraton”, a „Móri Karika”, valamint a „Mozogjon Mór” sportrendezvények fenntartása.
* Tervezzük a ***Városi Strand*** korszerűsítését 21. századi normáknak megfelelően.

**Turizmus, nemzetközi kapcsolatok**

* A Móri Borvidék Turisztikai Desztináció Menedzsment fogja össze a térségben a turisztikai programokat, melyhez önkormányzatunk a térségben a legnagyobb költségvetési támogatást nyújtja. A helyi turizmus fejlesztése érdekében ezt továbbra is fent kell tartani.
* Városunk földrajzi és természeti adottságai kiválóak ahhoz, hogy a további városiasodás fő hajtóereje a kulturális és a bor turizmus legyen.
* A természetjáró turizmus érdekében kedvező előrelépésnek bizonyulhat a kerékpárutak kialakítása a móri kistérség szép természeti környezetében. Ugyancsak ezt a típusú turizmust fejlesztené az ***ifjúsági turistahelyek*** bővítése.
* Testvérvárosi kapcsolatainknak további mélyítése Freudenberg és Nyárádszereda településsel.

**Gyermekvédelmi és Szociális ellátások**

**Szociális ellátások**

Az önkormányzat a szociális törvény alapján önkormányzati rendeletben meghatározott jogosultsági feltételek mellett meghatározott célokra települési támogatás nyújtását biztosítja. Ehhez a forrást az önkormányzat mindenkori költségvetésében biztosítani kell, mivel erre a célra állami normatívát már nem biztosítanak önkormányzatunk részére.

Önkormányzatunk a következő támogatásokat nyújtja a rászorulók részére:

* lakásfenntartási célú települési támogatás
* ápolási céllal nyújtott települési támogatás
* kamatmentes kölcsön formájában nyújtott települési támogatás
* temetési céllal nyújtott települési támogatás
* gyógyszer-kiadások viseléséhez nyújtott támogatás
* adósságkezelési célú települési támogatás
* eseti jelleggel nyújtott rendkívüli települési támogatás
* meghatározott időszakra nyújtott rendkívüli települési támogatás
* elemi kár esetén nyújtott rendkívüli települési támogatás
* köztemetés.

A fenti támogatásokat továbbra is szeretnénk fenntartani.

Az önkormányzat kiemelt figyelmet fordít a fiatal családokra a szociális biztonság megtartása érdekében. A helyi rendeletben szabályozott első lakáshoz jutók pénzügyi támogatását valamint az újszülöttek családjának támogatását a továbbiakban is indokolt fenntartani. Utóbbi támogatási formával a legtöbb újszülött gyermek családja élni tud a kedvező jogosultsági feltételek miatt.

1. **Gyermekvédelem**

A gyermekek védelméről szóló törvény kimondja, hogy anyagi veszélyeztetettség miatt egyetlen gyermek sem kerülhet intézeti nevelésbe, ezért a gyermekes családokra egyre nagyobb figyelmet szükséges fordítani.

Támogatásként – szociális rászorultságuk figyelembe vételével - természetbeni (étkezési kedvezmény, iskolai kirándulás támogatása) és eseti segélyezésre van lehetőség. A nyári gyermekétkeztetést pályázat útján szeretnénk a továbbiakban is biztosítani a rászoruló gyermekek részére.

A rotavírus elleni védőoltást a ciklus folyamán megkezdtük és a továbbiakban is biztosítjuk.

**Összegzés**

Önkormányzatunk az előzőekben felsorolt feladatokat magára nézve kötelezőnek ismeri el. Megalapozottan hisszük azt, hogy jelen gazdasági program megvalósítása esetén Mór város fejlődése töretlenként biztosított a ciklus folyamán.

Célunk a városban működő gazdasági szervezetek fejlődési, fejlesztési lehetőségeinek maximális támogatása és a város polgárai számára élhető, szép környezet kialakítása a 21. századi modern infrastruktúrák megvalósítása mellett.

--------------------------------------